*Na svom putu. Longitudinalno kvalitativno istraživanje socijalnih biografija mladih*

**Drugi slajd.** *Socijalna biografija* se odnosi na proces kroz koji pojedinac oblikuje svoj život u odnosu na društveni kontekst, uzimajući u obzir strukturalne karakteristike, dostupne resurse, svoju dejstvenost i identitete. Naglasak je na procesualnosti, kontekstualnosti i subjektivnim značenjima koja pojedinac pripisuje svojim životnim događajima. Prvi cilj je da se analiziraju promene i kontinuiteti u kontekstima, dejstvenosti, identitetima i subjektivnosti mladih. Zatim, istražuje se kako se strukture, dejstvenost i identitet međusobno prepliću. Konačno, cilj je interpretacija dejstvenosti u kontekstu socijalne biografije. Metodološki cilj istraživanja je razvoj i kritičko preispitivanje metoda longitudinalnog kvalitativnog istraživanja. Osnovni teorijski okvir istraživanja je interpretacija oblikovanja socijalne biografije kao promišljenog upravljanja životom, koje proizlazi iz interakcije struktura, dejstvenosti, refleksivnosti i identiteta u vremenu. Ključni pojmovi u ovoj matrici su konteksti (makro i mikrostrukture), dejstvenost, refleksivnost, identitet i subjektivnost, te temporalnost. Autorka će kroz ovaj odeljak teksta, takođe, ukratko prikazati aktuelne rasprave u okviru sociologije omladine o odnosima strukture, dejstvenosti i individualizacije, refleksivnosti i habitusa, te rodne dimenzije dejstvenosti.

***Strukturalni konteksti. Strukture konteksta „hronične društvene krize“***

**Treći slajd.** Konteksti socijalne biografije oblikovani su strukturalnim i normativnim okvirima društvenog prostora i vremena ličnim i porodičnim resursima, odnosima i aspiracijama, te subjektivnim strukturama, kao što je otelovljen klasni habitus i rodni identitet, koji stvaraju i ograničenja i mogućnosti za dejstvenost i subjektivnost. Društveni kontekst u kojem se formiraju socijalne biografije mladih koji su predmet istraživanja može se opisati kao „*hronična društvena kriza*“. Ovaj koncept odnosi se na dinamiku unutar političkih, ekonomskih i društvenih procesa koja dovodi do nestabilnosti i nepredvidivosti razvoja. Antropolozi su uveli i primenjuju koncept „hronične društvene krize“ da bi ispitali „situacije produženog nazadovanja i konflikta“, kao u slučaju građanskog rata ili životnih okolnosti raseljenih i izbeglica iz oružanog sukoba.

**Četvrti slajd.** U kontekstu postsocijalističkih transformacija, kao što je prelazak na tržišnu ekonomiju, situaciju u Srbiji karakteriše „blokirana transformacija“, izazvana nasilnom dezintegracijom Jugoslavije, oružanim sukobima, građanskim ratom i međunarodnom izolacijom. Ovaj period karakteriše produžena neizvesnost, dok se ekonomska elita pokušava prilagoditi novonastaloj situaciji. Nakon ekonomskog oporavka u ranim dvehiljaditim, Srbija se suočava s niskim rastom BDP-a od 2009. godine, uz porast društvenih nejednakosti i siromaštva. Siromaštvo i dalje predstavlja značajan problem, posebno među mladima. Ovi ekonomski faktori dodatno oblikuju socijalne biografije mladih i utiču na njihove mogućnosti i izazove u formiranju identiteta i dejstvenosti, među kojima uslovi na tržištu rada predstavljaju jedan od najvažnijih faktora, s nezaposlenošću kao jednom od ključnih izazova. Primetan je porast ugovornog (prekarnog) rada, dok se učešće stalno zaposlenih smanjuje. Ovakav rizičan radni kontekst dovodi do finansijske i stambene zavisnosti mladih, što ih često prisiljava da produženo borave u roditeljskom domu. Pored toga, društveni kontekst karakteriše sistematska korupcija, koja se manifestuje kroz nepostojanje pravne države i korumpiran sistem pravosuđa. Mladi često percepiraju politički klijentelizam kao ključni faktor u zapošljavanju, što dovodi do normalizacije korupcije u društvu. Sistem socijalne zaštite karakteriše nedostatak razvijenih mehanizama podrške mladima. Obrazovni sistem pokazuje visok nivo reprodukcije obrazovnih nejednakosti. Rodne razlike u procesu postajanja odraslim takođe su izražene, sa ženskim normativom da postanu brižne majke i muškim normativom da postanu odgovorni hranitelji porodice. Akcenat je na stalnom prisustvu neizvesnosti.

***Porodični resursi i habitus kao strukture***

**Peti slajd.** Istraživanja pokazuju da mladi i dalje zadržavaju veze s socijalnom strukturom preko svojih roditelja, iako na izmenjen način, što protivreči ideji detradicionalizacije u individualizaciji kasne modernosti. Porodica ostaje ključno područje klasne reprodukcije, pružajući resurse koji oblikuju obrazovne mogućnosti i profesionalna postignuća mladih. U društvima kao što je Srbija, gde postoje visoki strukturalni rizici i nedovoljno razvijen sistem institucionalne podrške tranziciji u odraslost, porodični resursi dobijaju poseban značaj. Mladi se oslanjaju na podršku roditelja u mnogim sferama svog života, od finansijske pomoći do pronalaženja posla. Istraživanje Eurostudent iz 2017. godine pokazuje da je čak 96% studenata u Srbiji ekonomski zavisno od roditelja, jer 88% prihoda studenta potiče od roditelja, naspram, na primer, 42% prihoda studenta u Sloveniji ili 69% u Hrvatskoj, da pomenem samo zemlje iz regiona koje su učestvovale u istraživanju (Eurostudent, 2017). Ova zavisnost od porodičnih resursa doprinosi socijalnoj reprodukciji nejednakosti, jer socio-ekonomski položaj mladih često zavisi od resursa njihovih porodica.

**Šesti slajd.** Obrazovanje, posebno univerzitetsko, igra ključnu ulogu u ovom procesu. Ono postaje jedna od glavnih porodičnih investicija, u svrhu popravljanja društvenog položaja koja, ipak, ne garantuje zaposlenje. U društvenom kontekstu postsocijalističke Srbije, koji još uvek baštini percepciju socijalističkog „demokratskog“ ulaza u visoko obrazovanje, „besplatnog“ školovanja i mogućnosti uzlazne pokretljivosti, visoko obrazovanje ipak, a možda sada još i izrazitije, dobija ulogu mehanizma stvaranja – održanja ili postajanja „subjektom srednje klase“. U Srbiji, mladi se suočavaju s nemogućnošću zapošljavanja u struci nakon studija, često završavajući s poslovima ispod svojih kvalifikacija u sektorima usluga. Istovremeno, sve više mladih iz srednjih slojeva napušta školovanje i zapošljava se. Istraživanja o društvenoj pokretljivosti ukazuju na trend silazne međugeneracijske klasne pokretljivosti, s mnogo dece stručnjaka koji ne završavaju fakultete i rade na poslovima koji ne odgovaraju njihovom obrazovanju. Ovi trendovi postavljaju pitanja o identitetu i subjektivitetu mladih. Jako je važno uzeti u obzir i unutarporodičnu međugeneracijsku dinamiku i uticaj koji ona ima na oblikovanje identiteta, posebno rodnog, kao i subjektiviteta mladih. Analize istraživanja mladih u Srbiji ukazuju na značaj različitih obrazaca odnosa roditelja prema detetu, poput podsticanja, podrške, nemešanja i zanemarivanja, za oblikovanje socijalne biografije mladih.

***Dejstvenost i njeni međuodnosi***

**Sedmi slajd.** *Dejstvenost* se obično definiše kao osnovna sposobnost ili kapacitet da namerno delujemo u određenom kontekstu. Takođe se može shvatiti i kao *mogućnost* (da delujemo u datom kontekstu). Pojam se često koristi da bi se ukazalo na namerne akcije, ali se može koristiti i da bi se naglasilo donošenje izbora ili odluka, kao i načini izražavanja. U ovom istraživanju, dejstvenost se proučava kao spremnost na aktivno reagovanje na promenljive kontekste. *Konteksti* čine životne situacije određene strukturalnim i kulturnim obeležjima društvenog prostora i vremena, kao i lični i porodični resursi, odnosi i aspiracije. Dejstvenost se takođe analizira kroz prizmu biografskog konteksta, gde mladi povezuju svoju dejstvenost sa sopstvenim identitetom i subjektivitetom, dajući značenje svojim postupcima i planovima. U ovom delu se polazi od koncepta društveno omeđene dejstvenosti (*socially bounded agency*) koju Karen Evans određuje kao „*društveno situiran proces, oblikovan iskustvima prošlosti, prilikama sadašnjosti u datom trenutku i opažanjima mogućnosti u budućnosti*“, jer ovaj koncept pruža perspektivu da se analiziraju i objektivne i subjektivne strukture, pošto je „pod uticajem, ali ne i određen okruženjem, i naglašava internalizovane okvire značenja kao i spoljne postupke“. Ova konceptualizacija omogućava da se u narativu analiziraju i struktura i dejstvenost kao *kontinuum*, jer pruža tumačenje kako mlada osoba objašnjava situaciju i svoje postupke, inkorporirajući oba aspekta u aspiracije i planove. *Refleksivnost* je od ključnog značaja u ovom procesu, iz razloga što omogućava pojedincima da *razumeju* dinamiku svog ponašanja uzimajući u obzir okolnosti u kojima se nalaze. *Refleksivnost* predstavlja lični i subjektivni mentalni proces koji uključuje odnos pojedinca sa društvenim kontekstima. Generisanje znanja o sebi, o drugima i o stvarnosti omogućava pojedincima da razumeju dinamiku svog ponašanja uzimajući u obzir okolnosti u kojima se nalaze.

**Osmi slajd.** Postoje različita gledišta o klasnim i rodnim aspektima refleksivnosti. Dok neki tvrde da je refleksivnost privilegija srednje klase, drugi ističu da je uslovljena društvenim nejednakostima i može biti sredstvo reprodukcije klasnih i rodnih nejednakosti. Prema jednoj od perspektiva o uključenosti habitusa u refleksivnost, postoje „privilegovani“ subjekti koji imaju prednost u korišćenju refleksivnosti za uspešno pregovaranje o budućim rizicima i očuvanje ontološke sigurnosti. Mladi iz nižih društvenih slojeva su deprivilegovani u ovom smislu, jer su marginalizovani društvenom strukturom koja im otežava pristup refleksivnosti. Drugo gledište tvrdi da refleksivnost nije ekskluzivna privilegija srednje klase, niti izvor privilegija i prednosti, već da se refleksivne subjektivnosti formiraju kao odgovor na lokalne strukturalne uslove. Refleksivnost postaje deo stvaranja klasnih i rodnih nejednakosti u specifičnim društvenim kontekstima, jer je uslovljena postojećim društvenim nejednakostima. Druga vrsta nejednakosti u vezi sa refleksivnošću ističe se kada se refleksivnost veže za mogućnosti ostvarivanja ciljeva o kojima se razmišlja. Generativni potencijal refleksivnosti da pokrene akciju zavisi od nejednakih materijalnih i kulturnih resursa koji su dostupni mladima za ostvarivanje njihovih ciljeva. Kada se refleksivnost koristi za ostvarivanje ciljeva, postaje kulturni kapital „postrefleksivnog izbora“, povezan s osećajima zadovoljstva i samopouzdanja. Međutim, kod onih koji nemaju izbora, refleksivnost može izazvati osećaj frustracije i svest o nedostatku mogućnosti, što je jedan od aspekata psihičkog okruženja društvene klase.

***Identitet i subjektivitet: biografizacija dejstvenosti***

**Deveti slajd.**  Autorka *identitet* definiše kao percepciju i viđenje sebe, odnosno samospoznaju, koje se izražava (ili može biti izraženo) kroz odgovor na pitanje: „*Ko sam ja*?“ Identitet je unutrašnja slika o sebi koja je pod uticajem normativnih određenja - poput rodnih, klasnih ili slojevnih (profesionalnih, porodičnih), posredovanih habitusom. *Subjektivitet* nije eksplicitno izražen u diskursu i predstavlja način na koji se identitet osobe manifestuje, analizira se i tumači kroz refleksivnost, delovanje i prakse, kao i kroz način na koji osoba doživljava sebe, što se u ovom istraživanju ispituje kroz osećanja zadovoljstva ili nezadovoljstva sobom i sopstvenim životom. Fokus na klasni identitet mladih postaje sve važniji, suprotstavljajući se ideji da su individualni uspesi u obrazovanju i karijeri ključni za društvenu pokretljivost. Dokazi ukazuju na duboke klasne nejednakosti, a razdvajanje objektivnih i subjektivnih aspekata položaja zamagljuje stvarne klasne odnose. Ova zamagljenost je posebno očigledna u društvima poput bivše Jugoslavije, gde je socijalistička ideologija „besklasnog društva radnih ljudi“ umanjila svest o slojevima. Iako su obrazovne mogućnosti postale pristupačnije, porodično poreklo i dalje igra važnu ulogu u društvenoj pokretljivosti. Kako i sama autorka u tekstu navodi, klasni identiteti mladih se više konstruišu u odnosu na druge, prvenstveno vršnjake, kao rezultat opažanja razlika i simboličkih granica koje se odnose na motivaciju za školovanje, kulturu mladih i slobodno vreme.

**Deseti slajd.** *Rodni identitet* odnosi se na sliku o sebi u odnosu na pol, koja odražava ono što osoba smatra poželjnim u vezi sa rodom u datom društvenom kontekstu. Rodni identitet oblikovan je celokupnim rodnim poretkom, posebno njegovim normativnim aspektom, i posredovan je porodičnim habitusom. *Rodni subjektivitet* predstavlja oblik "rodnog postojanja u svetu", način na koji osoba doživljava sebe i ispoljava se u odnosu na (pripisani) rodni identitet i kako se oseća. Ispoljavanje rodnog subjektiviteta često je neosvešćeno i diskurzivno neizraženo, ali predstavlja deo rodnog identiteta. Napetost između rodnog identiteta i subjektiviteta posebno je pojačana u doba refleksivne modernizacije usled detradicionalizacije rodnih obrazaca iz modernih vremena. Iskustvo ima ključnu ulogu u oblikovanju subjektiviteta, uključujući interpersonalne međugeneracijske odnose i odnose unutar porodice, kao i njihovu povezanost s društvenom klasom. Doba socijalizma modifikovalo je ženski rodnii identitet u odnosu na tradicionalno društvo Srbije, tako da sada uključuje potrebu za obrazovanjem, zapošljavanjem i finansijskom nezavisnošću mladih žena. Ovo „socijalističko nasleđe“ prepoznaje se u intervjuima s majkama i ćerkama, koje insistiraju da žene trebaju imati vlastite prihode i biti finansijski nezavisne u odnosu na svoje muževe.

***Vreme i temporalnost dejstvenosti.***

***Vreme u kasnoj modernosti i lokalizacija njegovog konstrukta***

**Jedanaesti slajd.** *Temporalnost dejstvenosti* podrazumeva povezivanje prošlosti, sadašnjosti i budućnosti: prošla iskustva ograničenja i mogućnosti uklapaju se u promišljanje koje prethodi donošenju sadašnjih odluka, kao što oblikuju aspiracije i planove za budućnost. Hartmut Rosa teorijski opisuje ubrzanje vremena kao ključnu karakteristiku kasne modernosti. Koristi metaforu hrčka koji trči unutar točka, ali ne napušta svoje mesto. U ovom kontekstu, percepcija brzog protoka vremena otežava odnose s drugima i naš odnos prema svetu. Rosa povezuje karakteristike vremena, kao što su fragmentacija sadašnjosti i kontingentnost, s fenomenom „sužavanja sadašnjosti“. To znači da sve kraći period sadašnjosti služi kao osnova za anticipaciju budućnosti. Ovo je važno za istraživanje životnih tokova i tranzicije u odraslosti, jer postavlja pitanje dugoročnog planiranja u nepredvidivom društvu. Dok neki istraživači tvrde da dugoročno planiranje nema smisla u takvom okruženju, („*ljudi nisu sposobni da misle a kamoli da planiraju dugoročno*“ - Džulija Branen i An Nilsen) drugi ističu da nove neizvesnosti čine planiranje budućnosti još važnijim i češćim. U savremenom društvu, postoji tendencija „individualizacije vremena“, što znači da se pojedinac suočava s pritiskom da maksimalno iskoristi vreme. Ova dinamika vremena može dovesti do osećaja neadekvatnosti i frustracije, posebno u kontekstu strukturalnih ograničenja i institucionalne nestabilnosti. U postkomunističkim društvima, neizvesnost je izražena kao strukturni biografski rizik, što je detektovano kao „kultura odlaganja“, odnosno pomeranje ključnih životnih događaja ka kasnijoj mladosti-odraslosti. Termin „čekanje na odraslost“ opisuje situaciju nezaposlenih obrazovanih mladih u zemljama u razvoju. Ovi koncepti su relevantni u društvenom kontekstu koji karakteriše hronična nestabilnost i nepouzdanost institucija. Osećaj „budućnosti na čekanju“ može proizvesti dvostrukost u doživljaju ličnog vremena, dok pritisak „individualizacije vremena“ može dovesti do osećaja lične neadekvatnosti i frustracije.

***Biografizacija vremena***

**Dvanaesti slajd.** Termin *„biografsko vreme“* koristi se da odredi posebnu dimenziju vremena, koja nastaje tokom procesa kao što su refleksivnost ili dejstvenost, u kojima osoba razmatra prošlost, živi u sadašnjosti i gleda u budućnost. Ono je rezultat dijalektičkog odnosa između trajnosti i promene, kontinuiteta i diskontinuiteta. Kroz retrospektivni, sadašnji i prospektivni aspekt, istražuje se kako prošlost utiče na sadašnjost i način na koji pojedinac percipira i planira budućnost. Biografsko vreme obuhvata rekonstrukciju prošlosti, analizu sadašnjosti i anticipaciju budućnosti, uzimajući u obzir biografske kontekste i prioritete pojedinca. Biografizacija sva tri aspekta vremena u holističkom pristupu ličnoj životnoj priči – biografiji, uzima u obzir biografske kontekste – šta se događalo u datoj fazi života mlade osobe, šta su bili prioriteti pri opažanju, odlučivanju, planiranju, kao i kakva je značenja davala datim događajima povezujući ih sa svojim identitetom i subjektivitetom koji se menjaju. Možemo primetiti ulogu „kritičnih trenutaka“ u oblikovanju delovanja pojedinaca, koji mogu biti povezani s različitim aspektima biografije kao što su porodične krize a (razvod, bolest ili smrt roditelja, na primer) ili životne tranzicije. Naglašava se da akteri svoje životne situacije upravljaju kroz refleksivnu dejstvenost, koja je ograničena ili omogućena kontekstom i internalizovanim strukturama. Takođe, ističe se važnost pojedinčevog poimanja vremena i tumačenja prošlosti i budućnosti u pristupu socijalnoj biografiji. Top of Form**Top of Form**